קרול קול

קרול אדוארד קול (באנגלית: Carrol Edward Cole; 9 במאי 1938 – 6 בדצמבר 1985) היה רוצח סדרתי אמריקאי, אשר רצח לפחות חמש עשרה נשים וילד אחד בין השנים 1947–1980 והוצא להורג בבית הכלא של נבדה בקרסון סיטי ב-1985.

== ביוגרפיה ==
קרול אדוארד קול נולד ב-9 במאי 1938, בסו סיטי, איווה, בנם השני של לה ורן (25 במאי 1900 - 5 בפברואר 1975) ואשתו וסטה (4 בספטמבר 1904 - 27 בינואר 1984) קול. אחותו הקטנה נולדה מעט אחריו ב-1939 ויחד עברה המשפחה לגור בקליפורניה, שם מצא לה ורן עבודה במספנה. זמן לא רב לאחר מכן גויס לצבא ונשלח לאירופה להילחם במלחמת העולם השנייה.<ref name=":0">Greig, Charlotte (2005). Evil Serial Killers: In the Minds of Monsters. New York: Barnes & Noble. p. 189. ISBN <bdi>0760775664</bdi>.</ref>

בזמן היעדרותו של בעלה ניהלה וסטה מספר רומנים עם גברים והתעקשה לקחת את בנה יחד איתה למפגשיה, מאיימת להכותו אם יספר לאביו. כמו כן הייתה מתעללת בו רגשית ומלבישה אותו כמו ילדה. בבית הספר היה נלעג קול בידי שאר התלמידים בגלל "שמו הנשי".<ref name=":0" />

לא חלף זמן רב לפני שנקם קול בחבריו ללימודים והטביע ילד בשם דוויין באגם בריצ'מונד, קליפורניה. מותו של הילד בן השמונה נחשב בידי הרשויות לתאונה, עד שחשף קול את האמת באוטוביוגרפיה שלו, אותה כתב כעבור שנים רבות מתוך כותלי הכלא. במהלך ריאיון לתקשורת התייחס למקרה באומרו, "הייתי דרוך וקיבלתי על עצמי את ההתחייבות המנטלית לנקום באמי, ומשם הדברים פשוט החלו לגדול ולגדול עד שנוצרה אצלי אובססיה".<ref name=":0" /><ref>"[https://www.latimes.com/archives/la-xpm-1985-11-28-me-9130-story.html Claims He Killed 3 S.D. Women, Many Others : Death Row Inmate Won't Appeal Dec. 6 Execution]". Los Angeles Times. 28 November 1985. Retrieved 17 August 2018. <q>He was given a bad-conduct discharge in 1958</q></ref>

בהיותו נער נהג קול לבצע פשעים מינוריים ונעצר מספר פעמים בגין שכרות וגניבה. כשסיים את לימודיו התגייס לצבא ארצות הברית, אבל שוחרר ב-1958 בשל התנהגות לא הולמת לאחר שנתפס גונב אקדחים. ב-1960 תקף שני זוגות אשר חנו ברכביהם בשביל אהבה ומיד לאחר מכן התקשר למשטרה בריצ'מונד, קליפורניה, שם התגורר באותה העת, ודיווח על כך שהוא נרדף בידי פנטזיות אלימות בהן הוא חונק נשים.<ref name=":0" />

במהלך שלוש השנים הבאות אושפז במוסדות פסיכיאטריים שונים. דוקטור ווייס מבית החולים סטוקטון, המקום האחרון בו קול אושפז, אמר, "נראה כי הוא מפחד מהדמות הנשית ואינו יכול לקיים עמה יחסי מין; הוא מוכרח לרצוח אותה לפני שיוכל לעשות זאת".<ref name=":0" /> ווייס אישר את שחרורו של קול באפריל 1963, אף על פי שצוות הרופאים אבחן אותו כסובל מהפרעת אישיות אנטיסוציאלית.<ref>Richmond, Jessica. "[http://maamodt.asp.radford.edu/Psyc%20405/serial%20killers/Cole,%20Carroll%20-%202005.pdf Cole, Carroll]" (PDF). Department of Psychology. Radford University. Retrieved 27 December 2016.</ref>

עם שחרורו עבר קול לדאלאס, טקסס, שם התגורר אחיו הגדול ריצ'רד, והתחתן עם חשפנית אלכוהוליסטית בשם בילי וויטוורת'. כעבור שנתיים הסתיימו נישואיהם בתפנית חדה לאחר ששרף קול מלון דרכים משהשתכנע כי בילי שוכרת בו חדר בו היא מקיימת יחסי מין מזדמנים עם גברים, ונעצר בגין הצתה. לאחר שהשתחרר מהכלא ניסה לחנוק ילדה בת אחד עשרה במיזורי, אך נעצר שנית ונידון לחמש שנות מאסר.<ref name=":1">Greig, Charlotte (2005). Evil Serial Killers: In the Minds of Monsters. New York: Barnes & Noble. p. 190. ISBN <bdi>0760775664</bdi>.</ref>

בתום מאסרו הגיע קול לנבדה, שם ניסה לחנוק שתי נשים נוספות. לבסוף בחר להתאשפז שוב; הפעם הבחינו הרופאים בפנטזיות הרצח אשר חווה אך לא עיכבו אותו ובמהרה שוחרר קול ונסע לסן דייגו.

== הרציחות ==
ב-7 במאי 1971, רצח קול את קורבנו הראשונה, אסי ל. באק, לאחר שהכירו השניים בפאב. הוא חנק אותה למוות ברכבו והשליך את גופתה החוצה. כעבור שבועיים רצח אישה לא מזוהה נוספת וקבר אותה ביער. מאוחר יותר טען כי לפני שרצח את שתיהן הצליח להוכיח להן כי לא היו נאמנות לבעליהן, ובשל כך הזכירו לו את אמו.<ref name=":1" />

ביולי 1973 התחתן עם מלצרית אלכוהוליסטית בשם דיאנה פיי יאנגלאב פשל. השניים נהגו לריב ולהתווכח לעיתים קרובות, כשבכל פעם היה קול לוקח את חפציו ועוזב למשך ימים אחדים, משתמש בהיעדרויותיו כהזדמנות לרצוח נשים נוספות; מגופתה של אחת הנשים שרצח לכאורה אכל חלקים מסוימים.

בספטמבר 1979 חנק את אשתו למוות. אחד משכניו התקשר למשטרה כעבור שמונה ימים, אך לאחר שגופתה נמצאה עטופה בשמיכה וזרוקה בארון, הסיקו השוטרים שהגיעו למקום כי מתה כתוצאה משתייתה המופרזת וקול שוחרר.

קול עזב לסן דייגו והחל להסתובב בדרכים בחיפוש אחר קורבנותיו. ב-1979 פגש את מרי קושמן בבר בלאס וגאס ולקח אותה איתו למלון דרכים, שם חנק אותה למוות לאחר שקיימו יחסי מין.<ref>RYAN, CY (5 December 1985). "[https://www.upi.com/Archives/1985/12/05/Carroll-Cole-who-romanced-at-least-10-women-before/5705502606800/ Carroll Cole, who romanced at least 10 women before...]" UPI. CARSON CITY, Nevada: United Press International, Inc. Retrieved 17 August 2018.</ref>

משעזב את לאס וגאס חזר קול לדאלאס, שם רצח שלוש נשים נוספות בנובמבר 1980. לאחר שנתפס בזירת הפשע של הרצח השלישי וכן נחשב לחשוד העיקרי ברצח השני<ref name=":1" />, נעצר בידי המשטרה, אשר הסיקה כי הנשים מתו כתוצאה ממוות טבעי ועמדה לשחרר אותו, לפני שהודה בכל רציחותיו. קול טען שרצח לפחות חמש עשרה נשים במהלך תשע השנים שקדמו לכך, אך הוסיף כי ייתכן שהיו יותר ושאינו זוכר מאחר שבדרך כלל היה שיכור כשביצע את פשעיו.

== משפט והוצאה להורג ==
ב-9 באפריל 1981, הורשע קול בשלושה אישומי רצח בטקסס ונידון למאסר עולם בבית הסוהר האנטסוויל. ב-1984 דווח כי גישתו של קול השתנתה לאחר מותה של אמו, וכי הוא מוכן להתמודד מול אישומי הרצח שנגדו בנבדה, אף על פי שמשמעות הדבר עבורו עלולה להיות עונש מוות.<ref name=":1" />

בפברואר 1984 הוסגר קול לנבדה, שם נשפט והורשע ברצח של שתי נשים ב-1977 וב-1979. באוקטובר 1984 נידון למוות.<ref>FREED, DAVID (7 December 1985). "[https://www.latimes.com/archives/la-xpm-1985-12-07-mn-14259-story.html Nevada Executes Killer of Five : 25 View Death of Carroll E. Cole by Lethal Injection]". Los Angeles Times. Carson City, Nevada. Retrieved 17 August 2018.</ref> לאחר שהחלטת עונשו נמסרה לו אמר, "תודה, אדוני השופט".<ref name=":1" /> מספר ארגוני זכויות אדם וגופים המתנגדים לעונש המוות, כגון האיגוד האמריקאי לחירויות אזרחיות, ניסו להמתיק את עונשו של אך הוא מחה על כך בתוקף, ולבסוף הוצא להורג באמצעות זריקת רעל בבית הכלא של נבדה ב-6 בדצמבר 1985.<ref>"[https://www.nytimes.com/1985/12/07/us/confessed-murderer-of-13-is-executed-in-nevada.html CONFESSED MURDERER OF 13 IS EXECUTED IN NEVADA]". The New York Times. Associated Press. 7 December 1985. Retrieved 16 August 2018. <q>Mr. Cole was the first person executed by injection in Nevada</q></ref><ref>"[https://lasvegassun.com/news/2005/jun/02/eleven-men-executed-in-nevada-since-1979/ Eleven men executed in Nevada since 1979]". LasVegasSun.com. Associated Press. 2 June 2005. Retrieved 16 August 2018.</ref>

==ראו גם==
* המרטש מאטלנטה
* המפלצת מפירנצה

== קישורים חיצוניים ==
* [https://web.archive.org/web/20041118164509/http://www.crimelibrary.com/serial_killers/predators/edward_cole/1.html?sect=2 קרול קול] באתר ספריית הפשע
* [https://www.youtube.com/watch?v=LWJg6nVGDSk ריאיון עם קרול קול מ-1985]

== הערות שוליים ==

קטגוריה:רוצחים סדרתיים אמריקאים
קטגוריה:אמריקאים שנולדו ב-1938
קטגוריה:אמריקאים שנפטרו ב-1985
קטגוריה:אנשים עם הפרעת אישיות אנטיסוציאלית